paragraph_text: Juršići su mjesto na jugozapadu poluotoka Istre. Nalaze se u općini Svetvinčenat u Istarskoj županiji. U Juršićima je djelovala katedra Čakavskog sabora. Juršići imaju i osnovnu školu, a u obližnjoj je napuštenoj zgradi školovanje na materinjem jeziku započelo davne 1876., kad je svećenik Josip Velikanje u svom župnom stanu organizirao nastavu na hrvatskom jeziku. Posljednji učitelj hrvatske škole u selu Juršići bio je Jakša Brdar 1925. godine kada je škola nasilno ukinuta. Godine 1976, narod Roverije postavio je spomen-ploču na tu zgradu za 100. obljetnicu početka školovanja na materinjem jeziku u Istri.